La stad da las scuvertas

L’interess per il spectacul è vairamain enorm. Milliuns e milliuns fan durant il zercladur nagut auter che guardar televisiun, i vegn discutà mo da quai, a chasa, sin via, a la maisa radunda, en las medias, dapertut mo ballape. Tgi che po guardar «Iive» en in stadion po esser fortunà. È il mund daventà nar? Datti nagut pli interessant che guardar suenter ad ina balla? Per fortuna è l’eveniment cumbinà cun attracziuns a l’ur. Quai è per mai bler bler pli impurtant. Il champiunadi avischina era culturas da l’Europa. Tar mintga gieu vegn era fatg attent a linguatgs, a cuntradas che èn uschiglio zuppadas, a tradiziuns, ad umans e lur vita. Nus Svizzers avain cunzunt la schanza d’ans avischinar a trais pajais attractivs. Per exempel la Tschechia, la Terchia ed il Portugal. Envers in da quels trais avain nus spezialas retegnientschas. Betg cura ch’i va per ir en vacanzas. Alura è la Terchia bunmartgada avunda. Era ils kebabs èn entant natiralisads. Jau m’allegrel era da scuvrir la patria d’auters, per exempel quella da «noss» Portugais. Anc ussa n’hai jau nagin’idea tge spezialitads che derivan da là. Probabel ils fritgs da la mar. Da quels pudess jau atgnamain desister. Mo i dat segir anc auter. E tge deriva da la Tschechia? Nagin’idea! Igl è bain interessant da guardar sur l’atgna saiv. Anc oz è tut ester. Mo quai pudess sa midar. Grazia fitg, ballape. 

Jau As giavisch bleras ed interessantas scuvertas 
Augustin Beeli